AARHUS: Nu er der mistanke om, at den kommunale topchef Claus Pedersen har begået underslæb og købt børnetøj privat for offentlige skattekroner. Det skriver Jyllands-Posten.

Det er revisionsfirmaet Ernst & Young, der har foretaget en undersøgelse af de to kommunale afdelinger Natur og Vejservice og Center for Byens Anvendelse og i en foreløbig undersøgelse har fundet flere forhold, som peger på, at der har været tale om misbrug af offentlige midler.

Undersøgelsen viser indtil videre fem tilfælde af tøjkøb til blandt andet børn hos virksomheden Orloff Firmatøj A/S betalt af Aarhus Kommune.

I alt drejer det sig kun om 7.329 kroner, men forholdet kan alligevel have stor betydning. For kan man bevise, at tøjindkøbet er til privat brug, men købt for offentlige penge, så kan Claus Pedersen bortvises og dermed bortfalder kravet om en fratrædelsesaftale på 1.4 millioner kroner til ham.